text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 25 ноември 2013 година
  за изменение на Решение 2009/861/ЕО относно преходни мерки съгласно Регламент (ЕО) № 853/2004 на Европейския парламент и на Съвета по отношение на преработката на несъответстващо на критериите сурово мляко в някои млекопреработвателни предприятия в България
  (нотифицирано под номер C(2013) 8031)
  (текст от значение за ЕИП)
  (2013/686/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (1), и по-специално член 9, параграф 2 от него,
  като има предвид, че:
  (1)
  С Регламент (ЕО) № 853/2004 се определят специфични правила за хигиената на храните от животински произход в предприятията за хранителни продукти. В тези правила се включват хигиенни изисквания за сурово мляко и млечни продукти.
  (2)
  В Решение 2009/861/ЕО на Комисията (2) се предвиждат за изброените в него млекопреработвателни предприятия в България някои дерогации от изискванията, установени в подглави II и III на глава I от раздел IХ на приложение III към Регламент (ЕО) № 853/2004. Посоченото решение се прилага до 31 декември 2013 г.
  (3)
  В съответствие с това посредством дерогация от съответните разпоредби на Регламент (ЕО) № 853/2004 някои млекопреработвателни предприятия, изброени в приложение I към Решение 2009/861/ЕО, могат да преработват съответстващо и несъответстващо на критериите мляко, при условие че преработката на съответстващо и несъответстващо на критериите мляко се извършва на отделни производствени линии. Освен това някои млекопреработвателни предприятия, изброени в приложение II към посоченото решение, могат да преработват несъответстващо на критериите сурово мляко без отделни производствени линии.
  (4)
  На 12 август 2013 г. България изпрати на Комисията изменен и актуализиран списък на посочените млекопреработвателни предприятия.
  (5)
  В посочения списък, предприятията, изброени под номер 1 (BG 0412010 „Би Си Си Хандел“ ООД), номер 4 (BG 2012020 „Йотови“ ООД) и номер 5 (BG 2512020 „Мизия-Милк“ ООД) от таблицата в приложение I към Решение 2009/861/ЕО, бяха заличени, тъй като вече им е разрешено да преработват само съответстващо на критериите мляко, което ще бъде пускано на пазара на Съюза.
  (6)
  Освен това 4 предприятия, изброени понастоящем в приложение II към Решение 2009/861/ЕО, бяха заличени, тъй като им е разрешено да пускат млечни продукти на пазара на Съюза, защото използват само съответстващо на изискванията мляко. Тези предприятия са били изброени в таблицата в приложение II към Решение 2009/861/ЕО под номер 8 (1312023 „Интер-Д“ ООД), номер 71 (BG 2512001 „Младост-2002“ ООД), номер 91 (BG 2012019 „Хемус - Милк комерс“ ООД) и номер 95 (2712005 „Надежда“ ООД)
  (7)
  Освен това България е уведомила Комисията, че от влизането в сила на Решение 2009/861/ЕО делът на суровото мляко, съответстващо на изискванията на Регламент (ЕО) № 853/2004, доставено до млекопреработвателните предприятия в посочената държава членка, значително се е увеличил. България е създала и план за действие, насочен към обхващане на цялата верига за производство на мляко в посочената държава членка, осигурявайки съответствие с правилата на Съюза.
  (8)
  Въпреки това съгласно докладите, представени от България на основание член 5 от Решение 2009/861/ЕО, и информацията, предоставена на Комисията от тази държава членка на 1 август 2013 г., млекопреработвателният сектор в България все още не е напълно в съответствие с изискванията, установени в Регламент (ЕО) № 853/2004.
  (9)
  Като се вземат предвид усилията на България да приведе млекопреработвателния сектор в съответствие с правилата на Съюза и постоянно намаляващият от 2009 г. брой на стопанствата, произвеждащи несъответстващо на критериите мляко, е целесъобразно прилагането на мерките, предвидени в Решение 2009/861/ЕО на Комисията, да се продължи до 31 декември 2015 г.
  (10)
  България трябва редовно да предоставя на Комисията актуална информация за напредъка, за да покаже, че целта за съответствие с критериите на Съюза може да бъде постигната преди края на периода на прилагане на Решение 2009/861/ЕО, продължен с настоящото решение.
  (11)
  Поради това Решение 2009/861/ЕО следва да бъде съответно изменено.
  (12)
  Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩОТО РЕШЕНИЕ:
  Член 1
  Решение 2009/861/ЕО се изменя, както следва:
  1)
  В член 2 датата „31 декември 2013 г.“ се заменя с датата „31 декември 2015 г.“.
  2)
  В член 3 датата „31 декември 2013 г.“ се заменя с датата „31 декември 2015 г.“.
  3)
  Вмъква се следният член 4а:
  „Член 4а
  1. България взема необходимите мерки, за да гарантира, че броят на стопанствата, които произвеждат несъответстващо на критериите мляко, намалява, както следва:
  а)
  преди 30 ноември 2014 г. най-малко с 30 % спрямо броя на тези стопанства, регистрирани на 1 септември 2013 г.;
  б)
  преди 31 май 2015 г. най-малко със 60 % спрямо броя на тези стопанства, регистрирани на 1 септември 2013 г.
  2. В случай че България не изпълни целите за намаляване на броя на стопанствата, посочени в параграф 1, Комисията приема подходящи мерки.“
  4)
  Член 5 се заменя със следния текст:
  „Член 5
  1. България представя на Комисията доклад относно предприетите мерки в съответствие с член 4а, параграф 1 и относно напредъка при привеждане на изброените по-долу в съответствие с Регламент (ЕО) № 853/2004:
  а)
  производствени стопанства, които произвеждат несъответстващо на критериите мляко;
  б)
  система за събиране и транспортиране на несъответстващо на критериите мляко.
  Докладите за 2014 г. се представят на Комисията не по-късно от 30 юни 2014 г. и 31 декември 2014 г., а докладите за 2015 г. - не по-късно от 31 май 2015 г. и 31 октомври 2015 г.
  Докладите се представят, като се използва формулярът, установен в приложение III.
  2. Комисията следи отблизо напредъка при привеждане на суровото мляко, преработено в предприятията, изброени в приложения I и II, в съответствие с изискванията, установени в Регламент (ЕО) № 853/2004.“
  5)
  В член 6 датата „31 декември 2013 г.“ се заменя с датата „31 декември 2015 г.“.
  6)
  Приложения I и II се заменят с текста в приложението към настоящото решение.
  Член 2
  Адресати на настоящото решение са държавите членки.
  Съставено в Брюксел на 25 ноември 2013 година.